《寄题望湖楼》
宋代·蒋堂

城上危楼势孤峙，楼头尽见湖中水。
水色澄明游者多，古来雅以鉴为比。
家家画舫日斜归，处处菱歌烟际起。
清涟蒙润一都会，碧底涵空三百里。
溥哉利及镇东人，而我常嗟马臻死。
今滋史君多感慨，所以望湖心不已。
频登雉堞追古往，盛集宾朋为宴喜。
楼南极目芙蓉花，万叠红英照千骑。

作者简介：（980—1054）宋常州宜兴人，字希鲁，号遂翁。真宗大中祥符五年进士。历任知县、通判、知州。召为监察御史，迁侍御史。累知应天府、杭州、益州等地。以礼部侍郎致仕。为人清修纯饬，好学，工文辞，有《吴门集》。今存《春卿遗稿》。